Το **Citroën DS3** ήταν compact πολυτελές αυτοκίνητο της κατηγορίας Β, που παρήχθη από τη γαλλική αυτοκινητοβιομηχανία Citroën από τον Μάρτιο του 2010 έως τον Ιούλιο του 2019. Βασίστηκε στη δεύτερη γενιά του Citroën C3, αλλά με πληρέστερο εξοπλισμό και πιο πολυτελή και ελκυστικά σχεδιαστικά στοιχεία. Από τον Φεβρουάριο του 2016, όταν και υπέστη μια ανανέωση, μετονομάστηκε σε **DS 3** σκέτο, στα πλαίσια της αυτονόμησης της πολυτελέστερης DS Automobiles από την μητρική Citroën. Αντικαταστάθηκε από το μεγαλύτερο DS 3 Crossback, που είναι compact πολυτελές crossover SUV και μπήκε στην παραγωγή τον Δεκέμβριο του 2018, με αποτέλεσμα τα δύο μοντέλα να συνυπάρξουν στην παραγωγή για αρκετούς μήνες.

Το DS3 κέρδισε τον τίτλο του Αυτοκινήτου της Χρονιάς (Car of the Year) του βρετανικού περιοδικού Top Gear για το 2010.

Αρχική ιδέα και πραγματοποίηση
------------------------------

Στις αρχές του 2009, η Citroën ανακοίνωσε τη δημιουργία μιας ξεχωριστής εσωτερικής μάρκας πολυτελείας, υπό την ονομασία DS, που θα παράγεται παράλληλα με την σημερινή της σειρά αυτοκινήτων. Αποφασίστηκε ότι η νέα αυτή υπό-εταιρεία θα χρησιμοποιεί το όνομα του θρυλικού Citroën DS του 1955 - 1975 (το γνωστό στην Ελλάδα ως «βάτραχος») για να εκπροσωπεί τα μελλοντικά αυτοκίνητα, αν και αυτή τη φορά το ακρωνύμιο DS σημαίνει **Different Spirit** (Διαφορετικό Πνεύμα) και **Distinctive Series** (Ξεχωριστή Σειρά).

Citroën DS3 τον Φεβρουάριο του 2010, από τα πρώτα αντίτυπα.
Η νέα αυτή παλέτα ξεκίνησε με το **Citroën DS3**, που κυκλοφόρησε για πρώτη φορά στην αγορά τον Μάρτιο του 2010, ένα υψηλής ποιότητας αυτοκίνητο της κατηγορίας Β, με βάση το αμάξωμα της δεύτερης γενιάς του Citroën C3. Τον Μάιο του 2011 κυκλοφόρησε το μεγαλύτερο Citroën DS4 και στα τέλη του ίδιου έτους λανσαρίστηκε το ακόμα πιο μεγάλο Citroën DS5. Όλα αυτά τα μοντέλα έφεραν το νέο λογότυπο DS, μαζί με το γνωστό double chevron (διπλό λοχιόσημο) της Citroën, και όλα είχαν εξ αρχής εμφανώς διαφορετικά στυλ από τα αντίστοιχα δίδυμα μοντέλα τους.

Σταδιακά, μέσα στα έτη 2015 και 2016, η εταιρεία DS αυτονομήθηκε και όλα τα μοντέλα της στην Ευρώπη διατήρησαν αποκλειστικά το λογότυπο DS, καταργώντας οριστικά το σήμα και το όνομα της Citroën. Ως αποτέλεσμα, μετονομάστηκαν σε DS 3, DS 4 και DS 5 σκέτο, στα πλαίσια της σταδιακής αυτονόμησης των μοντέλων της σειράς DS σε ανεξάρτητη εταιρεία. Ειδικότερα όσα αντίτυπα της σειράς DS κατασκευάζονται στην Κίνα, κυκλοφόρησαν εξ αρχής με τα σκέτα ονόματα και υπό την νέα μάρκα πολυτελείας DS Automobiles.

Εμπορική τοποθέτηση
-------------------

Citroën DS Inside.
Το πρώτο μοντέλο της σειράς DS βασίστηκε στο πρωτότυπο Citroën DS Inside, που είχε παρουσιαστεί επίσημα στις 5 Φεβρουαρίου 2009, και μάλιστα το μοντέλο παραγωγής διατήρησε σχεδόν αμετάβλητη την αισθητική του DS Inside. Το DS3 παράγεται αποκλειστικά στο Poissy της Γαλλίας και ανήκει στην κατηγορία των μικρών πολυτελών αυτοκινήτων, με κυριότερους ανταγωνιστές το Mini της BMW (από τα τέλη του 2000, σε 3 γενιές μέχρι σήμερα), το Audi A1 (από το 2010 μέχρι σήμερα), την Alfa Romeo MiTo (2008 - 2018), το Opel Adam (2012 - 2010) και σε κάποιο βαθμό και το Fiat 500 που εισήχθη το 2007 και παράγεται μέχρι σήμερα.

Παρά τις μικρές διαστάσεις του μοντέλου, ο αεροδυναμικός συντελεστής Cd είναι 0,31 - νούμερο καλό για αυτοκίνητο πόλης της κατηγορίας Β.

Εκδοχές αμαξώματος
------------------

Η παρουσίαση του Citroën DS3 Cabrio στο Σαλόνι Αυτοκινήτου του Παρισιού τον Σεπτέμβριο του 2012.
Το στάνταρ 3-πορτο hatchback DS3 αποκαλύφθηκε τον Αύγουστο του 2009, ταυτόχρονα με τον επίσημο εορτασμό των 90 ετών της Citroën, και κυκλοφόρησε για πρώτη φορά στις αγορές στις 13 Μαρτίου 2010. Μετά από αρκετές σχετικές αναφορές και διαρροές στον Τύπο, στις 31 Αυγούστου 2012 παρουσιάστηκε μια 2-πορτη ημι-καμπριολέ έκδοση, γνωστή ως **DS3 Cabrio**, και κυκλοφόρησε στις 8 Μαρτίου 2013. Συγκεκριμένα, οι εξωτερικές διαστάσεις, οι κολώνες και τα τόξα της παραμένουν ίδια εξωτερικά στην Cabrio, πλην όμως φέρει ηλεκτρικά ρυθμιζόμενη υφασμάτινη οροφή. Επίσης, αν και για τον εξωτερικό παρατηρητή φαίνονται όλα αμετάβλητα, οι πλευρικές κολώνες και το πλαίσιο του μπροστινού παρμπρίζ έχουν λάβει περαιτέρω ενισχύσεις «κάτω από το δέρμα», για προστασία των επιβατών σε ενδεχόμενη ανατροπή. Η έκδοση DS3 Cabrio δημιουργήθηκε με σκοπό να ανταγωνιστεί το παρόμοιας δομικής φιλοσοφίας Fiat 500C που κυκλοφόρησε για πρώτη φορά το 2009.

Τον Μάιο του 2014, όλες οι εκδόσεις του DS3 υπέστησαν μια ελαφρά αισθητική ανανέωση. Τον Φεβρουάριο του 2016, όταν και υπέστη μια δεύτερη ανανέωση, μετονομάστηκε σε DS 3 σκέτο, όπως προαναφέρθηκε.

Ενεργητική και παθητική ασφάλεια
--------------------------------

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Δεκέμβριο του 2009, το Citroën DS3 απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

* 87% στην προστασία ενηλίκων,
* 71% στην προστασία ανηλίκων,
* 83% για τα συστήματα ασφαλείας που διαθέτει στάνταρ και
* 35% στην προστασία πεζών, σε προσομοίωση πρόσκρουσης με πεζούς.

Επίπεδα εξοπλισμού
------------------

Η παρουσίαση της αγωνιστικής έκδοσης του Citroën DS3 στο Σαλόνι Αυτοκινήτου του Παρισιού τον Οκτώβριο του 2010.
Το Citroën DS3 και μετέπειτα DS 3 διατέθηκε στις εξής εκδόσεις εξοπλισμού:

* Chic
* Be Chic (από τον Ιούνιο του 2014)
* So Chic
* Sport Chic
* Executive
* Ultra Prestige (από τον Οκτώβριο του 2011)
* Faubourg Addict (μόνο στη Γαλλία και στην Ελβετία)

Τεχνικά στοιχεία
----------------

Ήδη από το εμπορική εισαγωγή, όλοι οι κινητήρες του μοντέλου πληρούσαν τις τότε ιδιαίτερα αυστηρές προδιαγραφές καυσαερίων Euro 5.

| Έκδοση | Περίοδοςπαραγωγής | Κινητήρας | Κυβισμός | Ισχύςhp/rpm | ΡοπήN·m/rpm | Κιβώτιο ταχυτήτων | Βάρος(kg) | Μέγιστη ταχύτητα | Επιτάχυνση0-100 km/h | Μέση κατανάλωση(lt/100 km) | ΕκπομπέςCO2(gr/km) | Σημείωση |
| --- | --- | --- | --- | --- | --- | --- | --- | --- | --- | --- | --- | --- |
| **1.4 16V VTi** | από 03/2010 | ET3 | 1.397 cm³ | 95/6.000 | 136/4.000 | 5MΤή 5AΤ Sensodrive | 1.075 | 184 km/h | 10,6 sec | 6,3 | 134 |  |
| **1.6 16V VTi** | από 03/2010 | EP6C | 1.598 cm³ | 120/6.000 | 160/4.250 | 5MΤή 4AΤ | 190 km/h | 8,9 sec | 6,4 | 136 |  |
| **1.6 16V THP Turbo** | από 03/2010 | EP6DT | 155/6.000 | 240/1.400-4.000 | 6MΤ | 1.165 | 214 km/h | 7,3 sec | 7,4 | 155 | Turbo +intercooler |
| **1.6 THP Racing** | από 10/2010 | 207/6.000 | 275/2.500-4.000 | 1.180 | 235 km/h | 6,5 sec | 6,4 | 149 | Περιορισμένα αντίτυπα |
| **1.4 HDi** | από 03/2010 | DV4C | 1.398 cm³ | 71/4.000 | 160/2.000 | 5MΤ | 1.080 | 163 km/h | 13,5 sec | 3,4 | 87 |  |
| **1.6 HDi** | από 03/2010 | DV6ATED4 | 1.560 cm³ | 92/4.000 | 230/1.750 | 5MΤ | 1.080 | 180 km/h | 11,3 sec | 4,4 | 104 |  |
| **1.6 HDi «99»** | 11,5 sec | 4 | 99 |  |
| **1.6 HDi** | από 03/2010 | DV6TED4 | 112/3.600 | 270/1.750 | 6MΤ | 1.090 | 189 km/h | 9,8 sec | 4,8 | 118 |  |

Citroën DS3 Racing στο Ντίσελντορφ το 2013 / εμπρός.
Σημείωση: Όπου 5ΜΤ και 6ΜΤ: 5-τάχυτη και 6-τάχυτη χειροκίνητη μετάδοση («Μanual Τransmission») και όπου 4ΑΤ και 5ΑΤ: 4-τάχυτη και 5-τάχυτη αυτόματη μετάδοση («Αutomatic Τransmission»).

DS3 Racing
----------

Στο Σαλόνι Αυτοκινήτου της Γενεύης τον Μάρτιο του 2010, παρουσιάστηκε η κορυφαία έκδοση **DS3 THP Racing**, με κινητήρα κυβισμού 1.6 λίτρων και ισχύος 207 hp (154 kW) στις 6.000 στροφές το λεπτό. Πρόκειται για την πολιτική έκδοση του επίσημου αγωνιστικού Citroën DS3 R3 (Ράλλυ 3). Η επιτάχυνση 0-100 km/h (0-62 mph) του μοντέλου έχει μετρηθεί στα 6,5 δευτερόλεπτα και η τελική ταχύτητα στα 235 km/h (146 mph).

Citroën DS3 Racing στο Ντίσελντορφ το 2013 / πίσω.
Τον Οκτώβριο του 2011, η Citroën ανακοίνωσε ότι η συνολική παραγωγή του DS3 Racing θα ανέλθει στα 2.400 αντίτυπα, έναντι 1.000 που σχεδίαζε αρχικά, λόγω της εξαιρετικά μεγάλης ζήτησης για την έκδοση αυτή.

Αναφορές
--------

1. ↑  Citroen DS3 Concept images and first details revealed GlobalMotors.net - Feb 05 2009
2. ↑  Αποτελέσματα του Euro NCAP το 2009 για το Citroën DS3.
3. ↑  «Citroën DS3 Racing - 1.6 THP 16V Racing Black 3d - Facts & Figures». Parkers. Αρχειοθετήθηκε από το πρωτότυπο στις 14 Μαΐου 2011. Ανακτήθηκε στις 2 Ιουνίου 2011.
4. ↑  «Citroën to increase DS3 Racing production?». Leftlanenews.com. Αρχειοθετήθηκε από το πρωτότυπο στις 8 Αυγούστου 2014. Ανακτήθηκε στις 18 Οκτωβρίου 2011.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **DS 3** |

* Πλήρες αφιέρωμα στο Citroën DS3 από το Citroënët (στα αγγλικά)
* Η επίσημη Ελληνική ιστοσελίδα του Citroën DS3
* Η επίσημη Ελληνική ιστοσελίδα του Citroën DS3 Cabrio
* Παρουσίαση του Citroën DS3 από το περιοδικό 4Τροχοί (Φεβρουάριος 2010)
* Παρουσίαση του Citroën DS3 Racing από το περιοδικό 4Τροχοί (Αύγουστος 2010)
* Σύντομη δοκιμή του Citroën DS3 1.4 VTi από το περιοδικό 4Τροχοί (Σεπτέμβριος 2010)
* Συγκριτική δοκιμή των Citroën DS3 1.6 THP 156 hp και Audi A1 1.4 TFSI 185 hp από το περιοδικό 4Τροχοί (Αύγουστος 2011)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Citroën, Όμιλος Stellantis |
| --- |
|  |
| Ευρώπη | 
* Berlingo
* C3
* C3 Aircross
* C4
* C5 X
* C5 Aircross
* C-Elysée
* DS 3 Crossback
* DS 7 Crossback
* DS 9
* Jumpy
* Jumper
 |
|  |
| Κίνα (επιπλέον μοντέλα) | 
* C2
* C3-XR
* C4 L
* C6
* DS 4S
* DS 5LS
* DS 6
 |
|  |
| Ιστορικά μοντέλα | 
* Type A
* Type B2
* Type B10
* Type B12
* Type B14
* Type C
* Type C4
* Type C6
* Rosalie
* Traction Avant
* TUB
* TUC
* H Van
* 2CV
* Acadiane
* Ami 6 / Ami 8 / Ami Super
* AX
* Axel
* Bijou
* BX
* CX
* C-ZERO
* C1
* C1 ev'ie
* C2
* C3 Picasso
* C3 Pluriel
* C4 Aircross
* C4 Cactus
* C4 Picasso
* C5
* C6
* C8
* C15
* C25
* C35
* C-Crosser
* Dyane
* DS
* ID
* DS 3
* DS 4
* DS 5
* Elysée
* E-Méhari
* Evasion
* FAF
* Fukang
* GS
* GSA
* LN
* LNA
* M35
* Méhari
* Nemo
* Saxo
* SM
* Visa
* XM
* Xantia
* Xsara
* Xsara Picasso
* ZX
 |
|  |
| Πρωτότυπα μοντέλα | 
* Traction Avant 22CV
* Prototype C
* Eco 2000
* Activa
* Citella
* Xanae
* C6 Lignage
* C-SportLounge
* C-Airplay
* C-Métisse
* GT by Citroën
* DS Inside
* Revolte
* GQ
* Metropolis
* Survolt
* Tubik
* DS Numéro 9
 |

 |